የሰሜን ኮርያ የሚሳኤል ሙከራ አለማቀፍ ተቃውሞ ገጥሞታል 
ባለፈው ረቡዕ ሁለት ሚሳኤሎችን አስወንጭፋለችሰሜን ኮርያ በተመድ የጸጥታው ምክር ቤት የተጣለባትን እገዳ በመጣስ ባለፈው ረቡዕ ማለዳ ሁለት አደገኛ የመካከለኛ ርቀት ሚሳኤሎችን ማስወንጨፏን ተከትሎ፣ የአገሪቱ መንግስት በፈጸመው ድርጊት አለማቀፍ ተቃውሞ  ገጥሞታል፡፡ የጃፓን የመከላከያ ሚኒስትር ጄን ናካታኒ፤የሚሳኤል ሙከራዎቹ ሰሜን ኮርያ ወታደራዊ አቅሟን በማሳደግ ደቡብ ኮርያን፣ ጃፓንንና ሌሎች አካባቢዎችን ለመምታት የሚያስችሉ መሳሪያዎችን ማምረቷን የሚያሳዩ እንደሆኑ ጠቁመው፣ እያደገ የመጣው የሰሜን ኮርያ ወታደራዊ ሃይል  ለአገራቸውም ሆነ ለአካባቢው አገራት ከፍተኛ አደጋ ነው ማለታቸውን ዘ ጋርዲያን ዘግቧል፡፡የጃፓኑ ጠቅላይ ሚኒስትር ሺንዞ አቤ፤ ድርጊቱ የጸጥታው ምክር ቤትን እገዳዎች የጣሰ ህገወጥ ተግባር መሆኑን ጠቁመው፣ አገራቸው ከአሜሪካና ከደቡብ ኮርያ ጋር በመተባበር ለድርጊቱ ምላሽ እንደምትሰጥ አስታውቀዋል፡፡ የኔቶ ዋና ጸሃፊ ጄንስ ስቶልንበርግ በበኩላቸው፤ሰሜን ኮርያ ሚሳኤሎቹን ማስወንጨፏን በጽኑ እንደሚቃወሙት ጠቁመው፣ አገሪቱ መሰል ጸብ አጫሪ ድርጊቶችን ከመፈጸምና የባለስቲክ ሚሳኤል ቴክኖሎጂዎችን በመጠቀም ሚሳኤሎችን ከማስወንጨፍ እንድትቆጠብ አስጠንቅቀዋል፡፡የአሜሪካ መንግስት ቃል አቀባይ ጆን ኪርቢ፤የሰሜን ኮርያን ድርጊት አስጊና ጸብ አጫሪ በመሆኑ በጽኑ እንቃወመዋለን፤ ራሳችንንም ሆነ ጃፓንና ደቡብ ኮርያን የመሳሰሉ አጋሮቻችንን ከመሰል ስጋቶች ለመከላከል የያዝነው ጽኑ አቋም አሁንም እንደጸና ነው ብለዋል፡፡